Μαίρη Συνατσάκη

Η Μαίρη Συνατσάκη (27 Δεκεμβρίου 1984, Αθήνα) είναι Ελληνίδα παρουσιάστρια, YouTuber και επιχειρηματίας.

Καριέρα

Τηλεόραση
Το 2004, πέρασε από οντισιόν για το μουσικό κανάλι MAD, όπου παρέμεινε τελικά για 9 ολόκληρα χρόνια. Η πρώτη της δουλειά εκεί ήταν η εκπομπή "Playroom" (2005-2006) ενώ ακολούθησαν οι εκπομπές "Yours Space" (2007) με τους Δημήτρη Ουγγαρέζο & Αλέξανδρο Συμηριώτη, "MAD Day Live" (2008-2012) και άλλες, με τελευταία το "Homemade" (2012-2014).

Ενδιάμεσα, όσα χρόνια εργάζονταν για το MAD, ξεκίνησε και η παρουσία της σε κανάλια πανελλαδικής εμβέλειας, με πρώτη εμφάνιση στην εκπομπή του ΑΝΤ1, "Elatte" (2010) όπου παρουσίαζε η Ράνια Θρασκιά. Το 2011, ανέλαβε την παρουσίαση του green room στο show Dancing with the Stars με κεντρική παρουσιάστρια τη Ζέτα Μακρυπούλια. Το 2012, υπέγραψε συμβόλαιο ενός έτους με το κανάλι MEGA, συμμετέχοντας στο πάνελ της εκπομπής "Πρωινό mou" με τους Γιώργο Λιάγκα & Φαίη Σκορδά αλλά και παρουσιάζοντας το παιχνίδι μαγειρικής MasterChef 2. Το 2013, συμμετείχε ως διαγωνιζόμενη στο Dancing with the Stars 3 ενώ τη σεζόν 2014-2015 συνεργάστηκε ξανά με τους Γιώργο Λιάγκα & Φαίη Σκορδά, στην εκπομπή "Το Πρωινό". Παράλληλα, το 2015, παρουσίασε μαζί με την Ντορέττα Παπαδημητρίου τον ελληνικό τελικό της Eurovision στη ΝΕΡΙΤ.

Τη σεζόν 2015-2016 ανέλαβε την παρουσίαση της εκπομπής του ΑΝΤ1, "Spata Live" μαζί με τον Δημήτρη Ουγγαρέζο, η οποία όμως κόπηκε πρόωρα λόγω χαμηλής τηλεθέασης. Έπειτα, υπέγραψε συμβόλαιο για μια σεζόν με τον ALPHA και παρουσίασε μαζί με τους Νίκο Μουτσινά και Μαρία Ηλιάκη την εκπομπή "Ξαναδέστε τους", η οποία όμως κόπηκε επίσης σύντομα. Την άνοιξη του 2017 παρουσίασε μαζί με τον Γιώργο Μαζωνάκη το σόου "MadWalk - The Fashion Music Project" ενώ το 2018, ανέλαβε ξανά τη παρουσίαση του ίδιου σόου, αυτή τη φορά μαζί με τον Χρήστο Μάστορα.

Τον Νοέμβριο του 2020, εμφανίστηκε ως καλεσμένη art director στο Greece's Next Top Model μαζί με την Αθηνά Οικονομάκου για τη διαφήμιση της εταιρίας τους, Project S.O.M.A.

Θέατρο - Κινηματογράφος
Τον Απρίλιο του 2015, έκανε το ντεμπούτο της στο θέατρο, συμμετέχοντας στη παράσταση  «Αχ!» στο Δημοτικό Θέατρο Πειραιά. Το 2017, δέχθηκε πρόταση από το σκηνοθέτη Δημήτρη Μαλλισόβα για να παίξει στο μιούζικαλ «Hair: The American Tribal Love-Rock Musical» το οποίο ανέβηκε τη σεζόν 2017-2018 στο Θέατρο Χώρα. Την άνοιξη του 2018, συμμετείχε στο μιούζικαλ «Cats» στο Κέντρο Πολιτισμού "Ελληνικός Κόσμος". Τη σεζόν 2021-2022 πρωταγωνιστεί ξανά στο μιούζικαλ «Hair: The American Tribal Love-Rock Musical» στο Θέατρο Ριάλτο.

Το 2006, συμμετείχε στην ταινία «Πεθαίνοντας στην Αθήνα» (σκην. Νίκου Παναγιωτόπουλου), το 2010, συμμετείχε στην ταινία «Artherapy» (σκην. Νίκου Περράκη) και το 2019, δάνεισε τη φωνή της στην ελληνική μεταγλώττιση της ταινίας κινουμένων σχεδίων «Abominable».

Καμπάνιες-Διαφημίσεις-Συνεργασίες
Το 2012, ξεκίνησε τη συνεργασία της με την εταιρία «Nestle Fitness». Το 2017, συμμετείχε στη διαφημιστική καμπάνια για την «Ομάδα Προσφοράς ΟΠΑΠ», η οποία είχε ως στόχο την ανακαίνιση παιδικών νοσοκομείων αλλά και ξεκίνησε τη συνεργασία της με την εταιρία υποδημάτων «ENVIE», όπου σχεδιάζει τη δική της σειρά με την επωνυμία "Mairiboo For Envie". Το 2018, δημιούργησε το δικό της σχέδιο μπουφάν (λογότυπο: Boo Is A State Of Mind) σε συνεργασία με την εταιρία ρουχισμού «H&M» της Ελλάδας, ενώ ξεκίνησε και τη διεθνή συνεργασία με την εταιρία ενδυμάτων «Tezenis». Επίσης, την ίδια χρονιά συμμετείχε και στη διαφημιστική καμπάνια της αλυσίδας supermarket "Α.Β. Βασιλόπουλος" με σκοπό τη μείωση των πλαστικών απορριμμάτων.

Προσωπική ζωή
Έχει σπουδάσει ψυχολογία στο Πάντειο Πανεπιστήμιο. Από το 2020 είναι σε σχέση με τον τραγουδιστή-ηθοποιό Ίαν Στρατή. Τον Ιούλιο του 2022, ανακοίνωσε μέσω Instagram ότι είναι έγκυος στο πρώτο τους παιδί.

Επιχειρηματικότητα
Στις 25 Δεκεμβρίου του 2015, δημιούργησε το δικό της e-shop στο οποίο είναι διαθέσιμα τα υποδήματα που σχεδιάζει με την επωνυμία Mairiboo For Envie (από το 2017) αλλά και σχέδιά της για άλλα προϊόντα. Επίσης, μέσω του e-shop της συνεργάζεται με εταιρίες κοσμολογίας.

Τον Ιούνιο του 2019, λάνσαρε με την Αθηνά Οικονομάκου, σειρά ρούχων με την επωνυμία Project S.O.M.A.

Παραπομπές

Εξωτερικοί σύνδεσμοι
Επίσημη ιστοσελίδα
Μαίρη Συνατσάκη στο Instagram

Ελληνίδες τηλεπαρουσιάστριες
Ελληνίδες επιχειρηματίες
Έλληνες YouTubers